Na osnovu člana 95 tačka 3 Ustava Crne Gore donosim

Ukaz o proglašenju Zakona o Fondu rada

Proglašavam Zakon o Fondu rada, koji je donijela Skupština Crne Gore 24. saziva, na osmoj sjednici drugog redovnog zasijedanja u 2009. godini, dana 23. decembra 2009. godine.

Broj: 01-3210/2

Podgorica, 29. decembra 2009. godine

Predsjednik Crne Gore,

**Filip Vujanović**, s.r.

Na osnovu člana 82 stav 1 tačka 2 i člana 91 stav 1 Ustava Crne Gore, Skupština Crne Gore 24. saziva, na osmoj sjednici drugog redovnog zasijedanja u 2009. godini, dana 23. decembra 2009. godine, donijela je

Zakon o Fondu rada

Zakon je objavljen u "Službenom listu CG", br. 88/2009 od 31.12.2009. godine.

Osnivanje

Član 1

Fond rada (u daljem tekstu: Fond) se osniva za ostvarivanje prava na isplatu neisplaćenih potraživanja zaposlenih, kojima je radni odnos prestao usljed pokretanja stečaja kod poslodavca.

Akt o osnivanju Fonda donosi Vlada Crne Gore (u daljem tekstu: Vlada).

Status i djelokrug rada

Član 2

Fond ima svojstvo pravnog lica.

Fond ima status državnog fonda.

Fond obavlja sljedeće poslove:

- obezbjeđuje isplatu neisplaćenih potraživanja zaposlenih po osnovu radnog odnosa kod poslodavca usljed stečaja (u daljem tekstu: potraživanja) ako potraživanja nijesu isplaćena ili su djelimično isplaćena;

- vodi postupak i odlučuje o ostvarivanju prava zaposlenih iz člana 98 Zakona o radu;

- vrši druge poslove u skladu sa ovim zakonom, aktom o osnivanju i statutom Fonda.

Javnost rada

Član 3

Rad Fonda je javan.

Javnost rada Fonda obezbjeđuje se na način utvrđen posebnim zakonom i statutom Fonda.

Finansiranje

Član 4

Sredstva za rad Fonda obezbjeđuju se iz:

- budžeta Crne Gore;

- doprinosa u visini od 0,20% na teret poslodavca koji obveznik osiguranja od nezaposlenosti obračunava na osnovicu koja se odnosi na taj doprinos, u skladu sa posebnim zakonom;

- sredstava EU fondova;

- donacija, poklona;

- drugih izvora, u skladu sa zakonom.

Organi Fonda

Član 5

Organi Fonda su upravni odbor i direktor.

Upravni odbor

Član 6

Fondom upravlja upravni odbor, u skladu sa ovim zakonom, aktom o osnivanju i statutom Fonda.

Upravni odbor imenuje i razrješava Vlada, u skladu sa aktom o osnivanju Fonda.

Nadležnost upravnog odbora

Član 7

Upravni odbor Fonda:

- odlučuje o ostvarivanju prava zaposlenih na potraživanje;

- odlučuje o korišćenju sredstava Fonda;

- predlaže finansijski plan i usvajanje završnog računa Fonda;

- donosi statut, akt o organizaciji i sistematizaciji i druge akte Fonda;

- podnosi organu državne uprave nadležnom za poslove rada (u daljem tekstu: Ministarstvo) polugodišnji i godišnji izvještaj o radu Fonda;

- odlučuje o drugim pitanjima, u skladu sa ovim zakonom, aktom o osnivanju i statutom Fonda.

Broj članova, sastav, trajanje mandata i druga pitanja od značaja za rad upravnog odbora Fonda uređuju se aktom o osnivanju Fonda.

Direktor

Član 8

Radom Fonda rukovodi direktor.

Direktora Fonda imenuje na period od četiri godine Vlada, na predlog ministra rada i socijalnog staranja .

Nadležnost direktora

Član 9

Direktor Fonda:

- organizuje rad i vodi poslovanje Fonda i odgovara za zakonitost rada Fonda;

- predstavlja i zastupa Fond;

- izvršava odluke Upravnog odbora Fonda;

- predlaže akt o organizaciji i sistematizaciji Fonda;

- odlučuje o ostvarivanju prava, obaveza i odgovornosti iz rada i po osnovu rada zaposlenih u Fondu, u skladu sa zakonom;

- vrši i druge poslove utvrđene ovim zakonom, aktom o osnivanju i statutom Fonda.

Stručna služba

Član 10

Za obavljanje administrativno-stručnih poslova Fond organizuje stručnu službu.

Na prava, obaveze i odgovornosti zaposlenih u Fondu primjenjuju se opšti propisi o radu.

Statut

Član 11

Fond ima statut, kojim se uređuje: organizacija Fonda, prava, obaveze i odgovornosti organa Fonda, način odlučivanja Upravnog odbora Fonda i druga pitanja od značaja za rad Fonda.

Saglasnost na statut i akt o organizaciji i sistematizaciji Fonda daje Vlada.

Shodna primjena zakona

Član 12

U postupku ostvarivanja prava na potraživanja, u skladu sa ovim zakonom, primjenjuju se odredbe zakona kojim je uređen opšti upravni postupak, ako ovim zakonom nije drukčije uređeno.

Zahtjev za pokretanje postupka

Član 13

Postupak za ostvarivanje prava iz člana 98 Zakona o radu pokreće se na zahtjev zaposlenog, odnosno stečajnog upravnika (u daljem tekstu: zahtjev).

Zahtjev se podnosi Upravnom odboru Fonda u roku od 30 dana od dana dostavljanja pravosnažne odluke kojom je utvrđeno pravo na potraživanje, u skladu sa posebnim zakonom.

Dostavljanje podataka

Član 14

Uz zahtjev se dostavlja:

- ugovor o radu, odnosno drugi akt zaposlenog o zasnivanju radnog odnosa;

- akt kojim je zaposlenom prestao radni odnos;

- akt kojim je utvrđeno potraživanje iz člana 98 Zakona o radu;

- dokaz da mu nijesu isplaćena potraživanja u cjelosti ili djelimično.

Ako uz zahtjev nije dostavljena potpuna dokumentacija, zaposleni, odnosno stečajni upravnik, na zahtjev Fonda, dužan je da, u roku od 15 dana od dana prijema zahtjeva, dostavi potrebne dokaze, kao i druge podatke koji su od značaja za donošenje rješenja za ostvarivanje prava na potraživanje.

Odbacivanje zahtjeva

Član 15

Ako zaposleni, odnosno stečajni upravnik ne podnese zahtjev u roku iz člana 13 stav 2 ovog zakona i ako ne dostavi potpunu dokumentaciju iz člana 14 ovog zakona, upravni odbor će donijeti zaključak o odbacivanju zahtjeva.

Gubitak prava na potraživanja

Član 16

Zaposleni gubi pravo na potraživanja iz člana 98 Zakona o radu, ako je dao neistinite podatke u vezi sa ispunjavanjem uslova za ostvarivanje ovih prava.

Nadležni organi za odlučivanje

Član 17

Upravni odbor Fonda odlučuje o zahtjevu.

Na osnovu odluke iz stava 1 ovog člana direktor donosi rješenje.

Protiv rješenja iz stava 2 ovog člana može se podnijeti žalba u roku od osam dana od dana dostavljanja rješenja.

O žalbi protiv rješenja iz stava 3 ovog člana odlučuje Ministarstvo, u skladu sa zakonom.

Rješenje iz stava 4 ovog člana je konačno i protiv njega se može pokrenuti upravni spor.

Povraćaj isplaćenih sredstava

Član 18

Fond je dužan da od zaposlenog zahtijeva povraćaj nezakonito isplaćenih sredstava, uvećanih za troškove postupka i odgovarajuće kamate, ako utvrdi da je pravo na potraživanje ostvareno na osnovu neistinitih i netačnih podataka, odnosno ako zaposleni ili stečajni upravnik nije obavijestio Fond o činjenicama koje utiču na sticanje i ostvarivanje prava na potraživanje.

Zaposleni je dužan da u roku od 30 dana od dana dostavljanja zahtjeva za povraćaj sredstava izvrši uplatu tih sredstava na konsolidovani račun državnog trezora.

Neprenosivost prava

Član 19

Prava na potraživanje iz člana 98 Zakona o radu su lična i neotuđiva.

Vršenje nadzora

Član 20

Nadzor nad primjenom ovog zakona vrši Ministarstvo preko inspekcije rada.

U vršenju nadzora inspektor rada ima ovlašćenja utvrđena zakonom.

Rok za donošenje osnivačkog akta

Član 21

Akt o osnivanju Fonda donijeće se u roku od 30 dana od dana stupanja na snagu ovog zakona.

Rok za podnošenje zahtjeva za ranija potraživanja

Član 22

Zaposleni kojima je, nakon stupanja na snagu Zakona o radu ("Službeni list CG", broj 49/08) pravosnažnom presudom utvrđeno pravo na potraživanje, u skladu sa posebnim zakonom, mogu podnijeti zahtjev za ostvarivanje tih potraživanja u roku od šest mjeseci od dana stupanja na snagu ovog zakona.

Rok za pokretanje postupka u izuzetnim slučajevima

Član 23

Izuzetno od člana 2 stav 3 al. 1 i 2 ovog zakona, zaposleni kojima je, do dana stupanja na snagu Zakona o radu ("Službeni list CG", broj 49/08), prestao radni odnos kod poslodavca usljed stečaja i zaposleni za čijim je radom prestala potreba zbog tehnoloških, ekonomskih i restrukturalnih promjena, mogu pokrenuti postupak za ostvarivanje svih neisplaćenih potraživanja kod Fonda, u roku od godine dana od dana stupanja na snagu ovog zakona.

Prava iz stava 1 ovog člana ostvaruju se u skladu sa aktom upravnog odbora Fonda, kojim se utvrđuju kriterijumi i način isplate potraživanja.

Na akt iz stava 2 ovog člana saglasnost daje Vlada.

Prestanak važenja pojedinih odredbi zakona

Član 24

Danom stupanja na snagu ovog zakona prestaje da važi podnaslov: "5) Fond rada" i čl. 38 do 44 Zakona o zapošljavanju ("Službeni list RCG", br. 5/02 i 79/04 i "Službeni list CG", br. 21/08) i član 100 st. 2, 3 i 4 i član 101 Zakona o radu ("Službeni list CG", br. 49/08).

Završna odredba

Član 25

Ovaj zakon stupa na snagu osmog dana od dana objavljivanja u "Službenom listu Crne Gore".

SU-SK Broj 01-1010/10

Podgorica, 23. decembra 2009. godine

**Skupština Crne Gore 24. saziva**

Predsjednik,

**Ranko Krivokapić**, s.r.